จับตาผลประชุมเฟด SET วันศุกร์ลุ้นไปต่อ
บล.ดีบีเอส วิคเคอร์ส มองแนวโน้มการลงทุนในวันศุกร์ (31 ก.ค.) หากผลประชุมเฟดออกมาทำให้นักลงทุนเบาใจได้มีโอกาสที่ตลาดหุ้นไทยจะปรับตัวขึ้นไปต่อ พร้อมให้แนวรับ 1,400-1,390 จุด ส่วนแนวต้าน 1,430 จุด ขณะที่พรุ่งนี้ (30 ก.ค.) ตลาดหุ้นไทยปิดทำการเนื่องในวันอาสาฬหบูชา
29 ก.ค. 2558

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยช่วงบ่าย (29 ก.ค.) ปรับตัวขึ้นมาขานรับ Sentiment ที่ดีขึ้นหลังจากที่รัฐบาลมีแนวทางที่จะออกมาตรการกระตุ้นเศรษฐกิจ 6 ด้านและเตรียมจะนำเข้าสู่ที่ประชุมคณะรัฐมนตรี (ครม.)ในวันที่ 4 ส.ค.นี้ แม้อาจจะไม่ใช่เรื่องใหม่ แต่บ่งชี้ว่ารัฐฯพยายามที่ผลักดัน แม้บางเรื่องอาจทำไม่ได้เร็วแต่ก็ดีกว่าไม่ทำอะไรเลย และอีก 2 เดือนก็ใกล้ปิดงบประมาณปี 58 ดังนั้นน่าจะมีการเร่งการใช้จ่ายก่อนสิ้นเดือน ก.ย.58
นอกจากนี้ ทางเทคนิค ตลาดฯมีการรีบาวด์ขึ้นหลังจากเข้าเขต Oversold ที่บริเวณ 1,400 จุด อย่างไรก็ดีต้องติดตามผลการประชุมธนาคารกลางสหรัฐฯ (FED) ในคืนนี้เกี้ยวกับทิศทางการปรับขึ้นอัตราดอกเบี้ยของสหรัฐฯ และทิศทางราคาน้ำมันจะมีการเด้งกลับขึ้นไปหรือไม่หลังจากปรับตัวลงมาต่อเนื่อง
ด้านตลาดภูมิภาควันนี้เคลื่อนไหวทั้งในแดนบวกและลบคละกัน โดยตลาดจีนและตลาดที่ link กับจีน อย่างดฮ่องกงรีบาวด์ได้ดีหลังจากที่ได้ร่วงลงไปแรง ส่วนดาวโจนส์ฟิวเจอร์สอยู่ในแดนบวกเช่นเดียวกับตลาดในยุโรปที่อยู่ในแดนบวกเล็กน้อย นอกประเทศก็เกิดเทคนิคเคิลรีบาวด์ด้วยเช่นกัน และยังมีการเล่นเก็งผลประกอบการของบริษัทจดทะเบียนในแต่ละตลาดด้วย
แนวโน้มการลงทุนในวันศุกร์ (31 ก.ค.) หากผลประชุมเฟดออกมาทำให้นักลงทุนเบาใจได้มีโอกาสที่ตลาดหุ้นไทยจะปรับตัวขึ้นไปต่อ พร้อมให้แนวรับ 1,400-1,390 จุด ส่วนแนวต้าน 1,430 จุด ขณะที่พรุ่งนี้ (30 ก.ค.) ตลาดหุ้นไทยปิดทำการเนื่องในวันอาสาฬหบูชา
 
หลักทรัพย์ที่มีมูลค่าการซื้อขายสูงสุด 5 อันดับแรก
KBANK ปิดที่ 172.00 บาท ลดลง 1.50 บาท
PTT ปิดที่ 317.00 บาท เพิ่มขึ้น 3.00 บาท
WICE ปิดที่ 3.12 บาท ลดลง 0.72 บาท
TPIPL ปิดที่ 2.26 บาท ลดลง 0.02 บาท
PTTGC ปิดที่ 60.75 บาท เพิ่มขึ้น 0.25 บาท
 
ที่มา: สำนักข่าวอินโฟเควสท์